雜曲歌辭 西洲曲
作者：溫庭筠
朝代：唐

paragraphs: 悠悠復悠悠，昨日下西洲。
西洲風色好，遙見武昌樓。
武昌何鬱鬱，儂家定無匹。
小婦被流黃，登樓撫瑤瑟。
朱弦繁復輕，素手直淒清。
一彈三四解，掩抑似含情。
南樓登且望，西江廣復平。
艇子搖兩槳，催過石頭城。
門前烏臼樹，慘澹天將曙。
鵾鵊飛復還，郎隨早帆去。
迴頭語同伴，定復負情儂。
去帆不安幅，作抵使西風。
他日相尋索，莫作西洲客。
西洲人不歸，春草年年碧。